Hovedparten af godstrafikken til og fra havnene kommer nemlig ind via Hals og bliver dermed blokeret ved Aalborg. Det er især korn og foderstoffer, sten og grus, byggematerialer - men også olie, der udgør de mindre havnes største indtægtskilder. Formanden for Sammenslutningen af Vesthavne i Limfjorden, Jens Peter Hedevang, er bekymret. - Vi kan frygte, at vores kunder bliver fristet af i stedet at benytte havnene i Århus eller Aalborg, og derfra sende godset videre på lastbil. Hvis det sker, er det snart slut med erhvervshavne inde i fjorden, siger Jens Peter Hedevang. Banedanmark forventer at have fjernet den defekte broklap i løbet af tre uger. I den tid må godstrafikken til den vestlige del af Limfjorden tage en omvej via Skagen og Thyborøn. En ekstra tur på omkring et halvt døgn, der gør fragten dyrere. - Vores økonomi er i forvejen trængt, så yderligere omkostninger for vores kunder er et alvorligt problem. - Jeg håber virkelig, at Banedanmark får løftet den broklap af så hurtigt som muligt, siger Jens Per Hedevang.

Referat:
De små erhvervshavne i Limfjorden er hårdt ramt af uheldet på den gamle jernbanebro.